Yesu ucer man enyuthere ni dhanu dupa | Kwo pa Yesu\nWIC MI 135\nYesu cer man enyuthere ni dhanu dupa\nYESU UNYUTHERE I GENGI MI EMAO\nEKORO I GIRAGORA DUPA NI JULUBNE\nTHOMA UWEKO NIBEDO KU JIJI\nCeng’ yenga nindo 16 mi dwi mi Nisan, cwiny julub ung’abere. Fodi gibenyang’ ungo nia liel copo dong’ thwolo nenedi. (Matayo 28:9, 10; Luka 24:11) Reto mi cing’ nica, Kleopa giku jalub mange giai kud i Yerusalem gibecidho i pacu mi Emao, ma nwang’ere i kilometre 11 kumeni.\nSaa ma gini gengi gibino weco iwi lembe m’uwok. E ng’atu mange unwang’ugi. Epenjogi kumae: “Lembang’o ma wuwotho ku weco i kindwu?” Kleopa udwoko kumae: “Ibedo i kendi i Yerusalem man ing’eyo gin m’utimbre kuca i ceng’ maeni ngo?” Ng’atune upenjogi kumae: “E girang’o?”​—Luka 24:17-19.\nGidwoko ire kumae: “Gin m’utimbre kum Yesu ma Janazareti. . . . Wageno nia en e ng’atu ma biwaru Israel.”​—Luka 24:19-21.\nE Kleopa giku jalub wadi gimediri ku koro ire lembe m’utimere ceng’ nica. Gikoro nia jumamon moko m’ucidho i dhu liel ma jukunyo i ie Yesu giwok ginwang’u lielne udong’ thwolo man gineno ku wang’gi lembe mir udu, niwacu malaika uwok i wang’gi man uyero igi nia Yesu utie kwo. Bende, Kleopa gikoro nia jumange de m’ucidho i dhu liel giwok “ginwang’u ebedo kumeno calu ma mon uwacu.”​—Luka 24:24.\nUbenen kamaleng’ nia julub maeno gibenyang’ ungo ikum lembe m’uwok ne. E ng’atu m’unwang’ugi i gengi ukoro igi terere wec m’utiro paru ma cuu ngo m’ubepido cwinygi, eyero kumae: “E wun ma wun adhura, ma adundewu galu ku yio lembe ceke ma jubila yero! Kristu kousendre be ku gin maeni ngo kan emond i dwong’ pare?” (Luka 24:25, 26) Ekoro igi bende Giragora mange dupa m’uweco pi Kristu.\nE dhanu adek maeno gitundo i Emao. Kleopa giku jalub wadi gimito ging’ei lembe dupa, pieno gicero ng’atu ma kucelo kumae: “Dong’ wabed wakudu; kum uthieno dhingo, man ceng’ de doko ng’ic.” E eyio igi, nia gicam kugi karacelo. Saa ma ng’atuno urwo kpo, man eting’o kwen, eng’wenyo ie de, emio bende igi, ka gifoging’ie, re elund erwinyo igi keca keca. (Luka 24:29-31) Kawoni ging’eyo m’umbe jiji nia Yesu tie kwo!\nJulub ario maeno giweciri ikindgi ku zungo iwi lembe m’uai ukadhu, kumae: “Adundewa wang’ lii ngo i iwa, kan eyero iwa i yo, kan ekoro iwa lembagora pa Mungu?” (Luka 24:32) E gidhuliri gidok i Yerusalem; kuca giwok ginwang’u jukwenda ku jumange de ucokiri. Kinde ma Kleopa giku jawodhe gibemito gikor lembe m’uwok igi, giwinjo jumange ubewacu kumae: “Rwoth ucer andha, man enyuthre ni Simon!” (Luka 24:34) E gin de gikoro kite ma Yesu uwok ko igi. Andha, gin de gitie jumulembe m’uneno ku wang’gi nia Yesu ucer.\nMbwang’ kumeni ci, Yesu ugam utundo i ot, kawoni gin ceke wigi uthum! Ecopo nen ni lembe ma winjere ngo pilembe gitwio dhugola ku koflo ni lworo mi Juyahudi. Re Yesu ucungo i kindgi keca, man ejuko cwinygi kumae: “Kwiocwiny ubed i beng’wu.” Ento ndiri makugi, man ‘giparu nia nyo gineno tipo,’ calu ma gilar giparu nindo moko i wang’e de.​—Luka 24:36, 37; Matayo 14:25-27.\nPi niketho ging’ei nia etie ngo tipo kunoke gin moko ma gibeparu apara, ento nia etie dhanu ku kume, Yesu unyutho igi cinge ku tiende man ewacu igi kumae: “Cwinywu ng’abre nedi? Penji de wok i adundewu nedi? Wunen cinga ku tienda nia en e an ku kita: wumul kuma, wunen; kum tipo mbe ku ring’o man cogo, calu ma wuneno abedo ko.” (Luka 24:36-39) Mutoro umakugi lee dit, re fodi asu nyathi jiji moko ni igi.\nYesu udok utimo lemange pi nikonyogi ginen nia utie en andha, epenjo kumae: “Gin moko nuti beng’wu keni mir acama?” E gimio ire avula mi rec moko ecamu. Ing’eye eyero kumae: “Maeni en e lembe para m’ayero iwu ma fodi ani i beng’wu [i wang’ tho para], nia gin ceke koutimbre be kakare, m’ugore pira i Cik pa Musa, ku Jubila, ku i Zaburi de.”​—Luka 24:41-44.\nYesu ukonyo Kleopa giku jalub wadi ginyang’ i Giragora dupa; kawoni ebekonyo bende dhanu ceke m’ucokiri keca, eyero kumae: “Egore kumeno, nia maku Kristu sendre, ecer kendo de ku kind ju m’utho i ceng’ mir adege; man kara juyer pi lokocwiny ku rucodubo i nyinge ni thek ceke, ugambre Yerusalem. Wun wu jumulembe mi gin maeni.”​—Luka 24:46-48.\nI saa maeno, nwang’u fodi jakwenda Thoma mbe, pilembe nyo ecidho kaka moko. Nindo m’ulubo, jumange giyero ire ku mutoro kumae: “Waneno Rwoth!” Thoma udwoko igi kumae: “Tek aneno poyo musumali i cinge ngo, aroyo lweta de ngo i poyo musumali, aroyo cinga de ngo i wang’ ng’ete, abiyio ngo.”​—Yohana 20:25.\nNindo abora ing’eye, julub gicokiri kendo karacelo ma gitwio dhugola kikiki ibang’gi, man Thoma de nuti. Yesu utundo kendo i kindgi m’etie ku kum pa dhanu, e emothogi kumae: “Kwiocwiny ubed i beng’wu.” Egam eloko wang’e ibang’ Thoma man eyero ire kumae: “Riei lweti kakeni, inen cinga de; riei cingi de, iroi i wang’ ng’eta: man kud ibed ma yic umbe, ento ma yic nuti.” E Thoma upoi kumae: “Rwodha ku Munguna!” (Yohana 20:26-28) Kawoni dong’ eyio andha nia Yesu tie kwo, man etie giracwia mi tipo ma tie ku tego, man Yehova Mungu re m’uore.\nYesu uwacu kumae: ‘Kum idaru nena, iyio? mugisa ni ju ma gineno ngo ento giyio.’​—Yohana 20:29.\nNg’atu m’uwok unwang’u julub ario ma gibecidho i Emao, upenjogi nenedi?\nPirang’o adunde julub uwang’ lii i igi?\nKinde ma Kleopa giku jalub wadi gidok i Yerusalem, giwok ginwang’u jubekoro lembang’o, man ing’eye ke ang’o m’utimere?\nAng’o m’uketho Thoma utundo niyio nia andha Yesu utie kwo?